tartuNLP/wikipedia-smugri-20251201 huggingface dataset:
Atalánti

Atalánti (; transl. myös "Atalándi") on Kreikan kaupunki sekä samanniminen Lokroín kunnan kunnallisyksikkö (Δημοτική Ενότητα Αταλάντης, "Dimotikí Enótita Atalántis") ja entinen itsenäinen kunta. Se sijaitsee Fthiotiin alueyksikössä Keski-Kreikan alueella. Koko kunnallisyksikön väkiluku on 8 267 ja varsinaisen Atalántin kaupungin väkiluku 4 978 (vuonna 2011). Atalánti on Lokroín kunnan kuntakeskus.
Atalántin pieni kaupunki sijaitsee Keski-Kreikan koillisosassa sisämaassa noin kuusi kilometriä Pohjoisen Euboianlahden rannasta. Kaupunki on saanut nimensä läheisestä Atalantonísin eli Atalántin saaresta, antiikin Atalantesta. Kaupungin nähtävyyksiin kuuluu Atalántin arkeologinen museo.
Atalánti oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Lokroín kunnaksi yhdessä Dafnoúsian, Malesínan ja Opountían kanssa, jolloin se muuttui uuden kunnan kunnallisyksiköksi.
Kunnallisyksikön osat.
Atalántin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Efpálio

Efpálio (; ) on Kreikan kylä sekä samanniminen Dorídan kunnan kunnallisyksikkö (Δημοτική Ενότητα Ευπαλίου, "Dimotikí Enótita Efpalíou") ja entinen itsenäinen kunta. Se sijaitsee Fokiin alueyksikössä Keski-Kreikan alueella. Koko kunnallisyksikön väkiluku on 6 086 ja varsinaisen Efpálion kylän väkiluku 707 (vuonna 2011).
Efpálion kylä sijaitsee Keski-Kreikan lounaisosassa Mórnos-joen varrella noin 1,5 kilometriä Korintinlahden pohjoisrannasta sisämaahan. Efpálio oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Dorídan kunnaksi yhdessä Lidoríkin, Tolofónan ja Vardoúsian kanssa, jolloin se muuttui uuden kunnan kunnallisyksiköksi.
Kunnallisyksikön osat.
Efpálion kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Fillýra

Fillýra (; myös Φιλύρα, "Filýra") on Kreikan kylä sekä samanniminen Arrianán kunnan kunnallisyksikkö (Δημοτική Ενότητα Φιλλύρας tai Φιλύρας, "Dimotikí Enótita Fillýras"/"Filýras") ja entinen itsenäinen kunta. Se sijaitsee Rodópin alueyksikössä Itä-Makedonian ja Traakian alueella. Koko kunnallisyksikön väkiluku on 7 583 ja varsinaisen Fillýran kylän väkiluku 909 (vuonna 2011). Fillýra on Arrianán kunnan kuntakeskus.
Fillýra, suomeksi ”Lehmus”, oli vuoteen 1953 saakka nimeltään "Xýdia" (Ξύδια), mikä viittaa viinietikkaan samoin kuin kylän turkkilainen nimi "Sirkeli". Fillýran kylä sijaitsee noin 19 kilometriä Komotinísta itään. Fillýra oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Arrianán kuntaan yhdessä Kéchroksen ja Orgánin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Fillýran kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Istiaía

Istiaía (; myös "Istiéa") on Kreikan kaupunki sekä samanniminen Istiaía-Aidipsóksen kunnan kunnallisyksikkö (Δημοτική Ενότητα Ιστιαίας, "Dimotikí Enótita Istiaías") ja entinen itsenäinen kunta. Se sijaitsee Euboian alueyksikössä Keski-Kreikan alueella. Koko kunnallisyksikön väkiluku on 7 091 ja varsinaisen Istiaían kaupungin väkiluku 4 339 (vuonna 2011). Istiaía on Istiaía-Aidipsóksen kunnan kuntakeskus.
Istiaían kaupunki sijaitsee sisämaassa Euboian saaren pohjoisosassa noin 5 kilometrin päässä saaren pohjoisrannikosta. Se on perinyt nimensä antiikin Histiaian eli Oreoksen kaupungilta, joka sijaitsi sen lähellä. Istiaían aiempi nimi oli vuoteen 1913 saakka "Xirochóri" (Ξηροχώρι). Istiaía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Istiaía-Aidipsóksen kunnaksi yhdessä Aidipsóksen, Artemísion, Lichádan ja Oreoín kanssa, jolloin se muuttui uuden kunnan kunnallisyksiköksi.
Kunnallisyksikön osat.
Istiaían kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Kaména Voúrla

Kaména Voúrla () on Kreikan kaupunki ja samanniminen kunta (Δήμος Καμένων Βούρλων, "Dímos Kaménon Voúrlon"), joka sijaitsee Fthiotiin alueyksikössä Keski-Kreikan alueella. Koko kunnan pinta-ala on 340,1 neliökilometriä ja väkiluku 12 090. Varsinaisen Kaména Voúrlan kaupungin väkiluku on 2 761 (vuonna 2011).
Kaména Voúrlan kaupunki sijaitsee Maliakóslahden rannalla. Kaména Voúrla oli alun perin itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä kunnaksi nimeltä "Mólos - Ágios Konstantínos" (Μώλος - Άγιος Κωνσταντίνος, virallisesti Δήμος Μώλου - Αγίου Κωνσταντίνου, "Dímos Mólou - Agíou Konstantínou") yhdessä Ágios Konstantínoksen ja Móloksen kanssa, jolloin se muuttui uuden kunnan kunnallisyksiköksi. Kaména Voúrlan kaupunki toimi kunnan kuntakeskuksena. Vuonna 2018 koko kunnan nimeksi muutettiin Kaména Voúrla.
Kunnan osat.
Vuoden 2011 kuntauudistuksesta lähtien Kaména Voúrlan kunta (vuoden 2011 väestönlaskentatiedoissa nimellä Mólos - Ágios Konstantínoksen kunta) muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Koufália

Koufália () on Kreikan kaupunki sekä samanniminen Chalkidónan kunnan kunnallisyksikkö (Δημοτική Ενότητα Κουφαλίων, "Dimotikí Enótita Koufalíon") ja entinen itsenäinen kunta. Se sijaitsee Thessalonikin alueyksikössä Keski-Makedonian alueella. Koko kunnallisyksikön väkiluku on 10 579 ja varsinaisen Koufálian kaupungin väkiluku 7 850 (vuonna 2011). Koufália on Chalkidónan kunnan kuntakeskus.
Koufálian kaupunki sijaitsee noin 5,5 kilometriä Chalkidónan kaupungista luoteeseen ja noin 4,5 kilometriä Péllasta lounaaseen. Koufália oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Chalkidónan kuntaan yhdessä Ágios Athanásioksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Koufálian kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Lefkas (kaupunki)

Lefkas (; ) on Kreikan kaupunki sekä samanniminen Lefkaksen kunnan kunnallisyksikkö (Δημοτική Ενότητα Λευκάδας, "Dimotikí Enótita Lefkádas") ja entinen itsenäinen kunta. Se sijaitsee Lefkaksen saarella, Lefkaksen alueyksikössä Jooniansaarten alueella. Koko kunnallisyksikön väkiluku on 13 490 ja varsinaisen Lefkaksen kaupungin väkiluku 8 673 (vuonna 2011). Lefkaksen kaupunki on Lefkaksen saaren pääkaupunki ja Lefkaksen kunnan kuntakeskus.
Lefkaksen kaupunki sijaitsee Lefkaksen saaren koillisrannikolla luonnonsataman äärellä. Se on paitsi saaren hallinnollinen myös taloudellinen ja kulttuurikeskus. Kaupungin rakennuskanta on suhteellisen uutta, koska se kärsi suuria tuhoja vuosien 1948 ja 1953 maanjäristyksissä. Kaupungin nähtävyyksiin kuuluvat muun muassa frankkilaisaikainen, 1300-luvulla rakennettu Agía Mávran linna, maanjäristyksistä säästyneet 1600- ja 1700-luvuilla rakennetut kirkot, sekä Lefkaksen arkeologinen museo. Kaupungista on siltayhteys mannermaalle. Lefkaksen kunnallisyksikkö käsittää saaren pohjoisosan rannikon.
Lefkas oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä uudeksi koko saaren kattavaksi Lefkaksen kunnaksi yhdessä Apollónioin, Elloménoksen, Karyán, Kálamoksen, Kastóksen ja Sfakióteen kanssa, jolloin se muuttui uuden kunnan kunnallisyksiköksi.
Antiikin Leukaksen kaupunki sijaitsi pari kilometriä nykyisestä kaupungista etelään.
Kunnallisyksikön osat.
Lefkaksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Litóchoro

Litóchoro (; ) on Kreikan kaupunki sekä samanniminen Dío-Ólympoksen kunnan kunnallisyksikkö (Δημοτική Ενότητα Λιτοχώρου, "Dimotikí Enótita Litochórou") ja entinen itsenäinen kunta. Se sijaitsee Pierian alueyksikössä Keski-Makedonian alueella. Koko kunnallisyksikön väkiluku on 7 259 ja varsinaisen Litóchoron kaupungin väkiluku 6 995 (vuonna 2011). Litóchoro on Dío-Ólympoksen kunnan kuntakeskus.
Litóchoron kaupunki sijaitsee Ólympos-vuoren juurella vuoren itäpuolella noin 19 kilometriä Katerínista etelään ja noin 4,5 kilometriä Thermaikoslahden rannasta. Antiikin aikana Litóchoron lähellä sijaitsi Pimpleian kylä tai pieni kaupunki. Nykyinen asutus on syntynyt 1300-luvulla. Litóchoro oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Dío-Ólympoksen kunnaksi yhdessä Anatolikós Ólympoksen ja Díon kanssa, jolloin se muuttui uuden kunnan kunnallisyksiköksi.
Litóchoro on suosittu turistikohde niiden keskuudessa, jotka haluavat kiivetä Ólympokselle. Kaupungista on näkymä vuorelle ja monet kiipeilyreitit lähtevät kaupungin lähistöltä. Muihin nähtävyyksiin kuuluu mm. Pyhän Dionysioksen luostari ("Moní Agíou Dionysíou"). Saksalaiset tuhosivat vanhan 1500-luvulta peräisin olleen linnoitetun luostarin vuonna 1943. Nykyinen on rakennettu eri paikkaan.
Kunnallisyksikön osat.
Litóchoron kunnallisyksikkö muodostuu seuraavista kylistä, kaupungeista tai muista asutuksista:
In the Army Now (kappale)

In the Army Now on eteläafrikkalaissyntyisen alankomaalaisduo Rob ja Ferdi Bollandin vuonna 1982 julkaistu kappale. Kappale vietti yhteensä kuusi peräkkäistä viikkoa Norjan singlelistan kärjessä. Myöhemmin kappaleen nauhoitti brittiläinen rock-yhtye Status Quo vuoden 1986 studioalbumilleen "In the Army Now". Yhtyeen versio pääsi Britannian singlelistan toiselle sijalle ja Suomessa se ylsi virallisen singlelistan sijalle 10.
Englantilaisen rock-yhtye Sladen päälaulaja Noddy Holderin on pitkään virheellisesti huhuttu sanoneen Status Quon versiossa kuuluvan lauseen "stand up and fight!" (Suom. "ryhdistäydy ja taistele!").
Suomenkielinen versio on nimeltään Kun lähdet armeijaan, ja sen ovat levyttäneet Meiju Suvas ja myöhemmin Pate Mustajärvi.
Ulf Krokfors

Ulf Magnus ”Uffe” Krokfors (s. 20. marraskuuta 1966 Helsinki) on suomalainen jazzbasisti. Hän on soittanut muun muassa Edward Vesalan Sound &amp; Furyssa, Krakataussa sekä Otto Donnerin, Juhani Aaltosen, Sakari Kukon ja vaimonsa Iro Haarlan kokoonpanoissa. Hän on julkaissut soololevyn "The Incense of All Our Prayers" omakustanteena vuonna 2008 ja TUM Records on julkaissut hänen ja Iro Haarlan yhteislevyn "Heart of a Bird" vuonna 2003. 
Suomen Jazzliitto myönsi Krokforsille vuoden 2015 Yrjö-palkinnon.
Moíres

Moíres (; ; myös "Míres"/"Mírai") on Kreikan kaupunki sekä samanniminen Faistóksen kunnan kunnallisyksikkö (Δημοτική Ενότητα Μοιρών, "Dimotikí Enótita Moirón") ja entinen itsenäinen kunta. Se sijaitsee Iraklionin alueyksikössä Kreetan alueella. Koko kunnallisyksikön väkiluku on 11 434 ja varsinaisen Moíresin kaupungin väkiluku 6 379 (vuonna 2011). Moíres on Faistóksen kunnan kuntakeskus.
Moíresin kaupunki sijaitsee Kreetan saaren keskisissä eteläosissa noin 12 kilometriä saaren etelärannikosta sisämaahan. Se on saanut nimensä, suomeksi ”Osuudet” tai ”Maapalat”, siitä, että alueelta on 1500-luvulla jaettu maata turkkilaisia Manner-Kreikasta paenneille muuttajille. Kunnallisyksikkö käsittää alueen saaren etelärannikolla. Rannikolla sijaitsee muun muassa kylä Kaloí Liménes, joka on historiallinen luonnonsatama ja nykyisin turistikohde.
Moíres oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Faistóksen kunnaksi yhdessä Tympákin ja Zaróksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Moíresin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Nigríta

Nigríta () on Kreikan kaupunki sekä samanniminen Visaltían kunnan kunnallisyksikkö (Δημοτική Ενότητα Νιγρίτας, "Dimotikí Enótita Nigrítas") ja entinen itsenäinen kunta. Se sijaitsee Sérresin alueyksikössä Keski-Makedonian alueella. Koko kunnallisyksikön väkiluku on 8 963 ja varsinaisen Nigrítan kaupungin väkiluku 4 947 (vuonna 2011). Nigríta on Visaltían kunnan kuntakeskus.
Nigríta sijaitsee noin 21 kilometriä Sérresistä etelään, noin 55 kilometriä Thessalonikista koilliseen ja noin 77 kilometriä Kaválasta länteen. Nigríta oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Visaltían kuntaan yhdessä Achinóksen ja Trágiloksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Nigrítan kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Cody Keenan

Cody Keenan on yhdysvaltalainen poliittinen neuvonantaja, joka toimi presidentti Barack Obaman puheenkirjoittajana. Hän on kirjoittanut Obaman puheita vuodesta 2012 asti. Hän on opiskellut Harvardissa. Hän on kotoisin Chicagosta ja high school -aikoinaan hän pelasi amerikkalaista jalkapalloa pelinrakentajana. Ennen puheenkirjoittajan pestiä Keenan työskenteli demokraattipuoluetta edustavan senaattori Edward Kennedyn toimistossa. Keenan on kuulunut Obaman puheenkirjoittajatiimiin vuodesta 2007. Hänen tyylilleen on tyypillistä käyttää puheessa liikuttavia ja toivoa herättäviä ihmiskohtaloita.
Polýkastro

Polýkastro (; ; myös "Políkastro") on Kreikan kaupunki sekä samanniminen Paionían kunnan kunnallisyksikkö (Δημοτική Ενότητα Πολυκάστρου, "Dimotikí Enótita Polykástrou") ja entinen itsenäinen kunta. Se sijaitsee Kilkíksen alueyksikössä Keski-Makedonian alueella. Koko kunnallisyksikön väkiluku on 11 822 ja varsinaisen Polýkastron kaupungin väkiluku 7 064 (vuonna 2011). Polýkastro on Paionían kunnan kuntakeskus.
Polýkastron kaupunki, suomeksi ”Monilinna”, sijaitsee noin 25 kilometriä Kilkísistä länteen. Siitä on matkaa pohjoiseen Pohjois-Makedonian rajalle noin 14 kilometriä. Kaupungin nimi oli vuoteen 1928 saakka "Karasoúli" (Καρασούλι). Polýkastro oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Paionían kunnaksi yhdessä Axioúpolin, Evropóksen, Gouménissan ja Livádian kanssa, jolloin se muuttui uuden kunnan kunnallisyksiköksi.
Kunnallisyksikön osat.
Polýkastron kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Pýlos

Pýlos (; transl. myös "Pílos"), italialaisittain Navaríno (), on Kreikan kaupunki sekä samanniminen Pýlos-Néstoraksen kunnan kunnallisyksikkö (Δημοτική Ενότητα Πύλου, "Dimotikí Enótita Pýlou") ja entinen itsenäinen kunta. Se sijaitsee Messenian alueyksikössä Peloponnesoksen alueella. Koko kunnallisyksikön väkiluku on 5 287 ja varsinaisen Pýloksen kaupungin väkiluku 2 345 (vuonna 2011). Pýlos on Pýlos-Néstoraksen kunnan kuntakeskus.
Pýloksen kaupunki sijaitsee Peloponnesoksen niemimaan lounaisosassa niemimaan länsirannikolla Navarínonlahden eli Pýloksenlahden rannalla. Kaupungin edustalla sijaitsee Sfaktirían saari sekä pienemmät Pýloksen saari eli Tsichlí Bampá ja Koutsounésin saaret. Pýloksen nähtävyyksiin lukeutuvat muun muassa Niókastron linna, Palaiókastron linna eli Palaionavaríno sekä Pýloksen arkeologinen museo.
Historia.
Esihistoria ja antiikki.
Pýlos oli merkittävä paikka jo mykeneläisellä kaudella eli myöhäisellä pronssikaudella. Tuolta ajalta tunnetaan lähellä sijaitseva niin kutsuttu Nestorin palatsi, johon nimi Pylos esihistoriasta puhuttaessa viittaa. Se liitetään kreikkalaisen mytologian Neleukseen ja Nestoriin. Antiikin aikana nykyisen kaupungin lähellä Koryfasionin (nyk. Zógklos) niemellä sijaitsi Pyloksen kaupunki, joka saattoi olla esihistoriallisen Pyloksen satama ja muodostui myöhemmin sen perilliseksi.
Myöhempi historia.
Vuonna 1278 frankkikomentaja Wilhelm de la Roche (Guillaume de la Roche) rakennutti antiikin aikaisen Pyloksen kaupungin kukkulalle Navarínon vanhan linnan, Palaíokastron eli Palaionavarínon ("Palaiókastro Navarínou"). Osmaniturkkilaiset valtasivat alueen vuonna 1500. He rakennuttivat vuonna 1573 Navarínon uuden linnan eli Niókastron Navarínonlahden kaakkoisrannalle. Se vartioi lahden eteläistä sisäänkäyntiä.
Nykyinen Pýloksen kaupunki on kehittynyt uuden linnan viereen. Kaupungin vanha nimi "Navaríno" (Ναβαρίνο, Ναυαρίνο) on oletettavasti ollut alun perin "Avaríno(s)" (Αβαρίνο(ς)) ja viitannut avaareihin, jotka asettuivat alueelle 500-luvulla. Se on muuttunut Navarínoksi, kun tavan mukaan on käytetty akkusatiivia ilmaisussa , ”Avarínoon”, ja artikkelin viimeinen kirjain , "n", on siirtynyt nimen ensimmäiseksi kirjaimeksi. Toisen selityksen mukaan nimi Navaríno tulisi paikan turkinkielisestä nimimuodosta "Anavarín" (Αναβαρίν).
Kaupunki esiintyy usein uuden ajan historiassa, koska sen luonnonsatama on ollut Peloponnesoksen länsirannikon paras. Venetsialaiset saivat sen haltuunsa vuonna 1685 Francesco Morosinin johdolla, ja se säilyi heillä vuoteen 1715. Kreikan vapaussodan aikana 20. lokakuuta 1827 sen edustalla käytiin Navarinon taistelu, jossa olivat vastakkain turkkilaisten laivasto ja yhdistynyt Englannin, Ranskan ja Venäjän laivasto.
Pýlos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Pýlos-Néstoraksen kunnaksi yhdessä Chiliochórian, Korónin, Methónin, Néstoraksen ja Papafléssaksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Pýloksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Rodolívos

Rodolívos () on Kreikan kaupunki sekä samanniminen Amfípolin kunnan kunnallisyksikkö (Δημοτική Ενότητα Ροδολίβους, "Dimotikí Enótita Rodolívous") ja entinen itsenäinen kunta. Se sijaitsee Sérresin alueyksikössä Keski-Makedonian alueella. Koko kunnallisyksikön väkiluku on 2 611 ja varsinaisen Rodolívoksen kaupungin väkiluku 2 072 (vuonna 2011). Rodolívos on Amfípolin kunnan kuntakeskus.
Rodolívoksen kaupunki sijaitsee Pangaío-vuoren juurella noin 29 kilometriä Drámasta lounaaseen ja noin 36 kilometriä Kaválasta länteen. Rodolívos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Amfípolin kuntaan yhdessä Kormístan ja Prótin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Rodolívoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Sápes

Sápes (; ) on Kreikan kaupunki sekä samanniminen Maróneia-Sápesin kunnan kunnallisyksikkö (Δημοτική Ενότητα Σαπών, "Dimotikí Enótita Sapón") ja entinen itsenäinen kunta. Se sijaitsee Rodópin alueyksikössä Itä-Makedonian ja Traakian alueella. Koko kunnallisyksikön väkiluku on 8 383 ja varsinaisen Sápesin kaupungin väkiluku 3 351 (vuonna 2011). Sápes on Maróneia-Sápesin kunnan kuntakeskus.
Sápesin kaupunki sijaitsee noin 27 kilometriä Komotinísta kaakkoon ja noin 24 kilometriä luoteeseen Alexandroúpolista. Sápes oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Maróneia-Sápesin kunnaksi yhdessä Maróneian kanssa, jolloin se muuttui uuden kunnan kunnallisyksiköksi.
Kunnallisyksikön osat.
Sápesin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Schimatári

Schimatári (; ) on Kreikan kaupunki sekä samanniminen Tanágran kunnan kunnallisyksikkö (Δημοτική Ενότητα Σχηματαρίου, "Dimotikí Enótita Schimataríou") ja entinen itsenäinen kunta. Se sijaitsee Boiotian alueyksikössä Keski-Kreikan alueella. Koko kunnallisyksikön väkiluku on 4 477 ja varsinaisen Schimatárin kaupungin väkiluku 4 035 (vuonna 2011). Schimatári on Tanágran kunnan kuntakeskus.
Schimatárin kaupunki sijaitsee sisämaassa Keski-Kreikan koillisosassa noin viiden kilometrin päässä Eteläisen Euboianlahden rannasta. Aivan kaupungin eteläpuolella on Tanágran sotilaslentokenttä. Schimatári oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Tanágran kuntaan yhdessä Dervenochórian ja Oinófytan kanssa, jolloin se muuttui uuden kunnan kunnallisyksiköksi.
Kaupungin nähtävyyksiin lukeutuu Schimatárin arkeologinen museo, joka esittelee erityisesti lähellä sijainneen antiikin aikaisen Tanagran kaupungin löytöjä.
Kunnallisyksikön osat.
Schimatárin kunnallisyksikkö muodostuu seuraavista kylistä, kaupungeista tai muista asutuksista:
Huomautukset:
Sidirókastro

Sidirókastro (; ; ; ) on Kreikan kaupunki sekä samanniminen Sintikín kunnan kunnallisyksikkö (Δημοτική Ενότητα Σιδηροκάστρου, "Dimotikí Enótita Sidirokástrou") ja entinen itsenäinen kunta. Se sijaitsee Sérresin alueyksikössä Keski-Makedonian alueella. Koko kunnallisyksikön väkiluku on 9 294 ja varsinaisen Sidirókastron kaupungin väkiluku 5 177 (vuonna 2011). Sidirókastro on Sintikín kunnan kuntakeskus.
Sidirókastro sijaitsee noin 25 kilometriä Sérresistä luoteeseen. Siitä on matkaa pohjoiseen Bulgarian rajalle noin 16 kilometriä. Kaupunki on saanut nimensä, suomeksi ”Rautalinna”, keisari Basileios II:n rakennuttamasta bysanttilaisaikaisesta Issárin linnasta, joka on nykyisin raunioitunut. Sidirókastro oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Sintikín kunnaksi yhdessä Achladochórin, Ágkistron, Kerkínin, Petrítsin ja Promachónaksen kanssa, jolloin se muuttui uuden kunnan kunnallisyksiköksi.
Kunnallisyksikön osat.
Sidirókastron kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Skála (Lakonia)

Skála () on Kreikan kaupunki sekä samanniminen Evrótaksen kunnan kunnallisyksikkö (Δημοτική Ενότητα Σκάλας, "Dimotikí Enótita Skálas") ja entinen itsenäinen kunta. Se sijaitsee Lakonian alueyksikössä Peloponnesoksen alueella. Koko kunnallisyksikön väkiluku on 5 933 ja varsinaisen Skálan kaupungin väkiluku 3 067 (vuonna 2011). Skála on Evrótaksen kunnan kuntakeskus.
Skálan kaupunki sijaitsee Lakonian eteläosassa noin viisi kilometriä Lakonianlahden rannasta sisämaahan, noin 33 kilometriä Spártista kaakkoon ja noin 18 kilometriä Moláoista luoteeseen. Skála oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Evrótaksen kunnaksi yhdessä Éloksen, Gerónthreen, Krokeén ja Niátan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Skálan kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Xylókastro

Xylókastro (; ; transl. myös "Xilókastro", "Xilókastron") on Kreikan kaupunki sekä samanniminen Xylókastro-Evrostínan kunnan kunnallisyksikkö (Δημοτική Ενότητα Ξυλοκάστρου, "Dimotikí Enótita Xylokástrou") ja entinen itsenäinen kunta. Se sijaitsee Korinthian alueyksikössä Peloponnesoksen alueella. Koko kunnallisyksikön väkiluku on 13 277 ja varsinaisen Xylókastron kaupungin väkiluku 5 500 (vuonna 2011). Xylókastro on Xylókastro-Evrostínan kunnan kuntakeskus.
Xylókastron kaupunki sijaitsee Peloponnesoksen niemimaan pohjoisosassa Korintinlahden rannalla. Se on saanut nimensä, suomeksi ”Puulinna”, siellä sijainneesta ehkä 1200-luvulla rakennetusta puisesta linnoituksesta. Xylókastro oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Xylókastro-Evrostínan kunnaksi yhdessä Evrostínan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Xylókastron kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Zagorá

Zagorá () on Kreikan kaupunki sekä samanniminen Zagorá-Mourésin kunnan kunnallisyksikkö (Δημοτική Ενότητα Ζαγοράς, "Dimotikí Enótita Zagorás") ja entinen itsenäinen kunta. Se sijaitsee Magnesian alueyksikössä Thessalian alueella. Koko kunnallisyksikön väkiluku on 3 334 ja varsinaisen Zagorán kaupungin väkiluku 2 074 (vuonna 2011). Zagorá on Zagorá-Mourésin kunnan kuntakeskus.
Zagorán kaupunki sijaitsee Pílion niemimaan koillisosassa noin kaksi kilometriä sen itärannikosta sisämaahan ja noin 16 kilometriä Vóloksesta koilliseen. Zagorá oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zagorá-Mourésin kunnaksi yhdessä Mourésin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Zagorán kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Breathe (Faith Hillin kappale)

Breathe on Stephanie Bentleyn ja Holly Lamarin sanoittama sekä yhdysvaltalaisen countrymuusikko Faith Hillin tuottama kappale. Se julkaistiin samaa nimeä kantavan studioalbumin ensimmäisenä singlenä lokakuussa 1999. "Breathestä" tuli Hillin seitsemäs Yhdysvaltain countrymusiikkilistan kärjen saavuttanut single. Kappale vietti neljä viikkoa Billboard Country Songs -listan kärjessä joulukuussa 1999 ja tammikuussa 2000. Se saavutti myös Billboard Hot 100 -listan toisen sijan huhtikuussa 2000 päästäen edelleen vain Santanan ja The Product G&amp;B:n "Maria Marian" sekä Aaliyahin "Try Againin".
Zákynthos (kaupunki)

Zákynthos (; tai "Zacinto") on Kreikan kaupunki sekä samanniminen Zákynthoksen kunnan kunnallisyksikkö (Δημοτική Ενότητα Ζακυνθίων, "Dimotikí Enótita Zakynthíon") ja entinen itsenäinen kunta. Se sijaitsee Zákynthoksen saarella, Zákynthoksen alueyksikössä Jooniansaarten alueella. Koko kunnallisyksikön väkiluku on 16 810 ja varsinaisen Zákynthoksen kaupungin väkiluku 9 772 (vuonna 2011). Zákynthoksen kaupunki on Zákynthoksen saaren pääkaupunki ja Zákynthoksen kunnan kuntakeskus.
Maantiede.
Zákynthoksen kaupunki sijaitsee Zákynthoksen saaren itärannikolla. Zákynthoksen kunnallisyksikkö käsittää saaren itäosan. Lisäksi siihen kuuluvat Strofadien saariryhmän saaret Stamfáni ja Árpyia sekä Kalonísin saari. Zákynthoksen kaupunki on saaren suurin asutus ja pääsatama, ja paitsi saaren hallinnollinen myös taloudellinen ja kulttuurikeskus.
Historia.
Antiikki.
Nykyisen Zákynthoksen kaupungin paikalla sijaitsi jo antiikin aikana saaren "poliksen" eli kaupunkivaltion keskus Zakynthos. Antiikin aikaisesta kaupungista ei ole säilynyt nykyaikaan juuri mitään lukuun ottamatta vähäisiä rakennusten osia.
Nykyinen kaupunki.
Nykyisen kaupungin rakennuskanta oli aiemmin sekoitus venetsialais-, ranskalais- ja englantilaistyylisiä rakennuksia, mutta suuri osa niistä tuhoutui Joonianmeren maanjäristyksessä vuonna 1953. Kaupunki on sittemmin rakennettu uudelleen.
Zákynthos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä uudeksi Zákynthoksen kunnaksi yhdessä Alykéen, Arkádioin, Artemisían, Elátian ja Laganáksen kanssa, jolloin se muuttui uuden kunnan kunnallisyksiköksi.
Nähtävyydet.
Kaupungin nähtävyyksiin kuuluvat saaren suojeluspyhälle omistettu Pyhän Dionysioksen kirkko ("Ágios Dionýsios"), jossa on korkea kellotorni, sekä Móloksen Pyhän Nikolaoksen ("Ágios Nikólaos") kirkko ja jälkibysanttilaisen taiteen museo. Kaupungissa oli aiemmin venetsialaisaikainen linna, mutta siitä on jäljellä vain raunioita. Zákynthoksen kansainvälinen lentoasema sijaitsee noin neljä kilometriä kaupungista etelään.
Kunnallisyksikön osat.
Zákynthoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Get Busy

Get Busy on jamaikalaisen dancehall reggae toasteri Sean Paulin kappale hänen Dutty Rock-studioalbumilta. Kappaleen tuotannosta vastasi Steven "Lenky" Marsden.
Paul kuvaili sitä "...pääosin bilekappaleeksi. Se ei ole ruohonpolttamista." "Get Busy" saavutti Billboard Hot 100 -listan kärjen kolmeksi peräkkäiseksi viikoksi, alkaen 10. toukokuuta 2003. Sitä edelsi listaykkösenä 50 Centin "In Da Club" ja sitä seurasi 50 Centin sekä Nate Doggin "21 Questions". Kappale esitettiin livenä Saturday Night Livessä toukokuussa 2003.
Hoover-instituutti

Hoover-instituutti (, koko nimi "Hoover Institution on War, Revolution, and Peace") on Stanfordin yliopiston yhteydessä toimiva konservatiivinen ajatushautomo. Hoover-instituutti alkoi Herbert Hooverin perustamana kirjastona vuonna 1919, ennen Hooverin presidenttikautta.
Entinen ulkoministeri Condoleezza Rice on toiminut instituutin johtajana syyskuusta 2020 lähtien.
Teemu Sonne

Teemu Sonne (s. 16. helmikuuta 1993 Tampere) on suomalainen futsalpelaaja.
Debyytti Futsal-liigassa tapahtui marraskuussa 2011 Tervareita vastaan. Kauden päätteeksi Sonne juhli Ilveksen kanssa Suomen mestaruutta. Kaudella 2012–2013 Sonne pelasi Futsal-liigassa viisi peliä, joissa syntyi yksi maali SoFoa vastaan. Kauden päätteeksi hän voitti toisen Suomen mestaruutensa.
Sonne pelaa myös jalkapalloa, jossa hän edustaa Kakkosessa pelaavaa Tampereen Pallo-Veikkoja. Pelipaikaltaan Sonne on hyökkääjä. Hän on Tampereen Ilveksen kasvatti ja debytoi seuran edustusjoukkueen paidassa Kakkosessa kaudella 2012. Sonne pelasi seuran paidassa kauden aikana 13 ottelua, joissa syntyi yksi maali. Ilveksen noustua Ykköseen kaudeksi 2013 Sonne siirtyi paikalliskilpailija Tampereen Pallo-Veikkojen riveihin. Kauden aikana Sonne pelasi Kakkosessa 13 ottelua ja osui neljästi. Kaudella 2014 Sonne pelasi vain kolme ottelua ja niissäkin yhteensä reilut 90 minuuttia.
Talk Dirty (Jason Derulon kappale)

Talk Dirty on yhdysvaltalaisen laulaja-lauluntekijä Jason Derulon kappale, joka julkaistiin Euroopassa ja Oseaniassa hänen kolmannen, Tattoos-studioalbumin toisena singlenä. Derulon kolmas studioalbumi nimettiin uudelleen muotoon Talk Dirty Yhdysvaltain julkaisua varten, sisältäen vaihtoehtoisen kappalelistan. Se julkaistiin Yhdysvalloissa albumin kolmantena singlenä 7. tammikuuta 2014. Kappaleen sanat esittää vieraileva yhdysvaltalaisräppäri 2 Chainz, tehden siitä Derulon ensimmäisen singlen jolla on vieraileva artisti. Kappaleen sanoittivat Jason Derulo, 2 Chainz, Eric Frederic, Jason Evigan, Sean Douglas, Ori Kaplan, Tamir Muskat, sekä Tomer Yosef, samalla kun kappaleen tuotannosta - joka sisältää samplen israelilaisyhtye Balkan Beat Boxin albumilta Nu Med julkaistusta kappaleesta "Hermetico" - vastasi yhtyeen Wallpaper jäsen Ricky Reed.
Talk Dirtyn musiikkivideon ohjasi Collin Tilley, joka sisältää erityyppisiä tansseja erilaisista kulttuureista: se julkaistiin Derulon YouTube-tilin kautta 7. elokuuta 2013. Julkaisunsa jälkeen "Talk Dirty" on debytoinut Australian singlelistan ensimmäisellä sijalla, tehden siitä Chainzin uran toisen singlen, joka on saavuttanut listan kärjen sekä päässyt Uudessa-Seelannissa kahdenkymmenen parhaan joukkoon. Kappale pääsi listoile myös muutamissa muissa Euroopan valtioissa.
Mattia Cassani

Mattia Cassani (s. 26. elokuuta 1983 Borgomanero) on italialainen jalkapalloilija, joka edustaa Serie A:ssa pelaavaa Sampdoria. Oikeajalkainen Cassani on pelipaikaltaan oikea laitapuolustaja.
Ura.
Seurajoukkueura.
Cassani on Juventuksen kasvatti. Hän pelasi seurassa vuodet 2002–2003, muttei pelannut Serie A:ssa yhtäkään ottelua. Kevätpuoliskon kaudesta 2002–2003 Cassani oli lainalla Serie B:n Sampdoriassa, jossa hän pelasi kaksi ottelua.
Kesällä 2003 Cassani siirtyi Serie B:n Hellas Veronaan Juventuksen omistaessa yhä puolet Cassanin pelaajaoikeuksista. Cassani pelasi Veronan paidassa Serie B:ssä kolmen kauden ajan. Otteluita kertyi 118, mutta maaleja ei syntynyt.
Kesällä 2006 Serie A:n US Palermo osti Cassanin pelaajaoikeudet Juventukselta ja Cassani teki pääsarjadebyyttinsä kaudella 2006–2007. Cassani edusti Palermoa peräti viisi vuotta pelaten 161 ottelua, joissa syntyi kaksi maalia. Cassanin 161 ottelua Palermon paidassa tekivät hänestä seuran eniten Serie A:ssa otteluita pelanneen pelaajan.
Palermosta Cassani siirtyi toiseen Serie A -seuraan, Fiorentinaan. Kausina 2011–2012 ja 2012–2013 hän pelasi seurassa 34 ottelua ja teki yhden maalin. Tammikuun 2013 siirtoikkunassa Cassani siirtyi lainalle Serie A:n Genoa CFC:hen, jossa hän pelasi kevätkauden aikana viisi ottelua. Kauden 2013–2014 hän vietti jälleen lainalla, nyt Serie A -seura Parma FC:n riveissä. Cassani edusti seuraa koko kauden pelaten 36 ottelua. Parma ostikin hänet omakseen kesän 2014 siirtoikkunassa. Kaudella 2014–2015 hän pelasi 18 Serie A -ottelua Parman pudotessa Serie B:hen.
Kaudeksi 2015–2016 Cassani siirtyi vanhaan seuraansa Sampdoriaan.
Maajoukkueura.
Cassani edusti vuonna 2003 Italian alle 20-vuotiaiden maajoukkuetta kuudessa maaottelussa. Italian jalkapallomaajoukkueessa Cassani debytoi 26-vuotiaana, marraskuussa 2009 ystävyysottelussa Ruotsia vastaan. Hän oli mukana myös päävalmentaja Marcello Lippin alustavalla listalla vuoden 2010 MM-kisoihin, mutta putosi lopullisesta joukkueesta. Viimeisimmän maaottelunsa Cassani on pelannut vuonna 2012. Hänelle on kertynyt 11 maaottelua ilman maaleja.
Juhani Eskola

Jyrki Altti Juhani Eskola (s. 26. huhtikuuta 1951 Helsinki) toimi Terveyden ja hyvinvoinnin laitoksen (THL) pääjohtajana vuoden 2018 loppuun asti. Hänen seuraajanaan pääjohtajana aloitti Markku Tervahauta.
Eskola on koulutukseltaan lääketieteen ja kirurgian tohtori (LKT) sekä yleislääketieteen, lastentautien ja infektiosairauksien erikoislääkäri. 
Eskola on toiminut muun muassa THL:n ylijohtajana. Ylijohtajana Juhani Eskola vastasi terveyden suojelun toimialasta, johon kuuluvat muun muassa tartuntatautien torjunta ja rokotusohjelma. Ennen THL:ää hän on työskennellyt Kansanterveyslaitoksen ylijohtajana, lääketeollisuudessa kehitystehtävissä ranskalaisessa Aventis Pasteurissa sekä rokotetutkijana. Vuosina 1997–1998 Eskola toimi myös vierailevana professorina Lontoon Imperial Collegessa.
Lisäksi hänellä on ja on ollut lukuisia edustuksia erilaisissa kansallisissa ja kansainvälisiä organisaatioissa, muun muassa Maailman terveysjärjestössä. Eskola on myös Alkon hallituksen jäsen.
THL:n pääjohtajan tehtävässä Eskola aloitti vuoden 2014 alussa Pekka Puskan seuraajana. Eskola on poliittisesti sitoutumaton.
Hage Geingob

Hage Geingob (3. elokuuta 1941 – 4. helmikuuta 2024) oli namibialainen poliitikko, joka toimi Namibian presidenttinä vuodesta 2015 kuolemaansa asti. Aiemmin hän on toiminut maansa pääministerinä kahteen otteeseen. Hänet valittiin presidentiksi vuoden 2014 lopussa, ja hän aloitti virkakautensa maaliskuussa 2015.
Geingob syntyi pienessä pohjoisnamibialaisessa kylässä. Etelä-Afrikan hallitessa maata hän oli maanpaossa Botswanassa ja Yhdysvalloissa. Hän laati Britanniassa väitöskirjan demokratian edistämisestä ja hyvistä hallintokäytännöistä. Ennen politiikkaan siirtymistä hän työskenteli YK:lle. Namibian itsenäistyttyä Geingob oli sen ensimmäinen pääministeri vuosina 1990–2002.
Marraskuun 2019 vaaleissa presidentti Hage Geingob valittiin uudelleen, mutta maan parlamentissa hallitseva SWAPO-puolue menetti aiemman kahden kolmaosan enemmistönsä, vaikka sai edelleen selkeän enemmistön. Työttömyys ja korruptio-skandaalit sekä pahan kuivuuden aiheuttamat taloudelliset ongelmat olivat vähentäneet hallitsevan puolueen suosiota. Presidentti Geingob sai nyt 56 prosenttia äänistä, kun edellisissä vaaleissa hän oli saanut äänistä 87 prosenttia. SWAPO on hallinnut maata koko sen itsenäisyyden ajan vuodesta 1990 lähtien ja kaikki maan presidentit ovat olleet SWAPOn edustajia. Geingob oli maan kolmas presidentti.
Kazuma Kaneko

Kazuma Kaneko (; s. 1964) on japanilainen pelisuunnittelija sekä kuvittaja, joka tunnetaan parhaiten pitkäaikaisesta työstään "Megami Tensei" -pelisarjan parissa. Hän työskentelee Atlukselle, jonka lisäksi hän on tehnyt freelancer-töitä Capcomille sekä Konamille,
 ja kuvittanut Kouhei Kadonon romaaneja.
Lucas Silva Borges

Lucas Silva Borges (s. 16. helmikuuta 1993 Bom Jesus de Goiás, Brasilia) on brasilialainen jalkapalloilija. Hän edustaa Brasilian Série A:ssa pelaavaa Cruzeiroa ja on pelipaikaltaan keskikenttäpelaaja.
Seurajoukkueura.
Silva on Cruzeiron nuorisoakatemian kasvatti. Vuoden 2012 alkupuolella hän siirtyi lainasopimuksella Nacional Esporte Clubeen. Saman vuoden heinäkuussa hän palasi 
kasvattajaseuraansa ja pelasi ensimmäisen ottelunsa Brasilian pääsarjassa Campeonato Brasileiro Série A:ssa 19. heinäkuuta. Silloin hän teki ensiesiintymisensä joukkueessa ottelussa Portuguesaa vastaan. Kausina 2013 ja 2014 Silva kuului Cruzeiron runkopelaajiin, kun seura voitti kaksi peräkkäistä Brasilian-mestaruutta pelaten niiden aikana yhteensä 50 Série A -ottelua. Silva valittiin Série A:n parhaaksi puolustavaksi keskikenttäpelaajaksi.
22. tammikuuta 2015 urheilulehti "Marca" uutisoi Silvan siirtyvän espanjalaisseura Real Madridiin. Seuraavana päivänä madridilaisseura vahvisti siirron ja ilmoitti sen olevan pituudeltaan 5½-vuotinen.
Kaudeksi 2015–2016 Silva lainattiin Ranskan Ligue 1:n Marseilleen˔ Lainakaudellaan Marseillessa hän pelasi 22 Ligue 1:n ottelua ja kuusi Eurooppa-liigan ottelua.
Tammikuussa 2017 Silva siirtyi 1,5-vuotisella lainasopimuksella kasvattajaseuraansa Cruzeiroon. Lainasopimusta pidennettiin sittemmin vuodella ja Silva pelasi lainakausillaan Cruzeirossa yhteensä 49 Brasilian Série A:n ottelua ja yhdeksän Copa Libertadoresin ottelua.
Syyskuussa 2019 Silva ja Real Madrid purkivat sopimuksensa, jonka oli tarkoitus jatkua kesään 2020 asti.
Tammikuussa 2020 Silva allekirjoitti nelivuotisen sopimuksen brasilialaisseura Grêmion kanssa. Silva pelasi Grêmiossa 3,5 vuoden aikana yhteensä 61 Série A:n ottelua, joissa hän teki kolme maalia, sekä Série B:n ottelua. Copa Libertadoresissa hän pelasi yhteensä yhdeksän ottelua kausilla 2020 ja 2021 ja Copa Sudamericanassa neljä ottelua kaudella 2021.
Heinäkuussa 2023 Silva palasi Cruzeiroon ilmaissiirrolla.
Tuntemattomalle jumalalle

Tuntemattomalle jumalalle on suomalainen television draamasarja vuodelta 1993. Sen on käsikirjoittanut Jukka Vieno ja ohjannut Hannu Kahakorpi. Viisiosaisen minisarjan monipolvinen tarina sijoittuu Suomen sodanjälkeisiin vaaran vuosiin.
Juoni.
Jatkosodan loppuvaiheissa neuvostodesantteihin soluttautunut brittiagentti on hyppäämässä lentokoneesta laskuvarjolla Suomeen, kun konetta tulitetaan ja se syttyy palamaan ja syöksyy maahan. Palovammainen mies selviytyy ja pääsee kirurgi Branderin hoidettavaksi. Miehen taskusta löytyneen valokuvan perusteella kirurgi leikkaa tämän kasvot väärän miehen mukaisiksi: mies ei ole kuvan mies, vaan etsimässä tätä.
Toivuttuaan brittiagentti on kadottanut muistinsa eikä tiedä edes kuka on. Hän välttyy teloitukselta, kun tulee rauha ja hän pääseekin valtiollisen poliisin uuden johtajan erikoistehtäviin, vastaamaan Suomeen tulleen liittoutuneiden valvontakomission turvallisuudesta uudella henkilöllisyydellä Ivan Smith.
Monimutkaiseen vakoilujuoneen liittyvät myös romanssi kirurgin tyttären ja Smithin välillä, yhdysvaltalainen jazzyhtye ja sen amerikansuomalainen johtaja, kaupungin paras räätäli ja tämän apupoika, pullollinen vettä, englantilainen naisdiplomaatti ja presidentti Paasikiven murhayritys.
Vastaanotto.
Helsingin Sanomien kriitikko Jukka Kajava piti "Tuntemattomalle jumalalle" -sarjaa hienona esimerkkinä aikansa kotimaisesta tv-draamasta. Hänestä se on suuri, salaperäinen ja kiehtova seikkailu monitasoiseen arvoituksellisuuteen, mutta pitää kuitenkin jalat maassa. ”Toisaalta "Tuntemattomalle jumalalle" on mitä aktiivisinta ja vauhdikkainta seikkailuviihdettä, toisaalta tavallista syvemmälle pyrkivä tutkielma ihmisen pimeistä puolista.” Parikymmentä vuotta myöhemmin Helsingin Sanomien Henri Waltter Rehnström sanoo sarjan valmistuneen aikana, jolloin televisiosarjoja tehtiin kunnianhimoisesti ja rohkeasti taiteellista vapautta sallien. Muiksi saman ajan katsomiskokemuksia haastaneiksi sarjoiksi hän mainitsee Neil Hardwickin "Pakanamaan kartan" (1991) ja Jouko Turkan "Kiimaiset poliisit" (1993).
Ranch Pleasure

Ranch pleasure on lännenratsastuksen laji, joka mittaa hevosen monipuolisuutta, asennetta ja askellajien laatua erilaisilla radalla suoritettavissa osioissa. Hevosen tulisi olla eteenpäinpyrkivä ja sen täytyy toimia ratsastajan pienillä avuilla, sillä karjatilan töissä ratsastaja ei ehdi jatkuvasti kiinnittää huomiotaan ratsuunsa. Ratsukon tulisi kuitenkin nauttia yhteistyöstä. Ranch pleasure on kilpailulajina melko uusi, mutta suoritettavan radan tehtävät ovat olleet kirjatiloilla jo satoja vuosia. AQHA eli American Quarter Horse Association on ottanut ranch pleasuren yhdeksi viralliseksi lajikseen vuonna 2012. 
Rata.
Ranch pleasure –rata suoritetaan yksilösuorituksena. Radan suorittamisessa ei ole aikarajaa. Rata koostuu eri askellajeista: käynti, jog eli hidas ravi, lisätty jog, laukka ja lisätty laukka sekä kolmesta erilaisesta liikkeestä. Nämä kolme eri liikettä voivat olla sidepass eli pohkeenväistöä muistuttava sivuttaisliike, laukanvaihto, 360 asteen käännös hevosen takaosan ympäri, maapuomien ylitys missä tahansa askellajissa tai jokin muu karjatilan töissä käytettävä liike tai tehtävä. AQHA on suunnitellut muutaman radan sääntökirjaansa, mutta tuomarit voivat halutessaan suunnitella oman ratansa.
Arvostelu.
Ranch pleasuressa arvostellaan ratsukon selviytymistä karjatilan töiden tapaisista tehtävistä ja liikkeistä. Liikkeen laadukkuus, yhteistyöhalukkuus ja monipuolisuus sekä pehmeys ovat hyvän ranch pleasure –hevosen ominaisuuksia. Liikkeen laadukkuudella tarkoitetaan rytmiä, eteenpäinpyrkivyyttä ja ennen kaikkea luonnollisuutta.
Ratsukon varusteet.
Ranch pleasuressa käytetään tavallisia lännenratsastusvarusteita ja –vaatetusta. Hevosen perusvarusteisiin kuuluvat lännensatula, satulahuopa ja suitset. Hopeoituihin varusteisiin suhtaudutaan varauksella, sillä ne eivät kuulu työhevosen varusteisiin. Hevosen kavioita ei saa lakata eikä hevosen harjaa tai häntää saa letittää. Myös harjan lisäkkeet ovat kiellettyjä. 
Ratsastaja pukeutuu siististi karjatilan töihin sopiviin vaatteisiin kuten farkkuihin ja kauluspaitaa. Asuun kuuluvat myös lännenhattu ja saappaat. Chapsit eivät ole pakolliset.
Ida-Lotta Backman

Ida-Lotta Backman (s. 10. joulukuuta 1953) on suomenruotsalainen näyttelijä. Hän opiskeli Teatterikorkeakoulussa 1970-luvun lopulla ja suoritti taiteen lisensiaatin tutkinnon 2003 aiheenaan rituaalinen intentio. Backman näytteli pääosaa Eija-Elina Bergholmin elokuvassa "Angelan sota" (1984).
Backman on työskennellyt muun muassa Saamelaisteatterin kanssa, Afrikassa, Brasiliassa sekä Portugalissa, jossa hän myös asuu. 1990-luvun lopulla Backman toimi opettajana ja tutkijana teatterikorkeakoulussa tutkimushanke, jossa liikuttiin teatterin ja rituaalin välimaastossa. Vuonna 2000 hän loi Teatterimuseoon isoa tapahtumasarjaa Teatterin juuret, osana Helsinki kulttuuripääkaupunki 2000.
Hänelle myönnettiin taiteilijaeläke vuonna 2018.
Fenfluramiini

Fenfluramiini on lääkeaine, jota on käytetty liikalihavuuden eli obesiteetin (lat. "obecitas") hoidossa. Fenfluramiini hillitsee ruokahalua ja vaikuttaa aineenvaihduntaan. Ainetta on valmistettu myös Suomessa, ainakin Medipolar nimellä "Slendol", ja sitä oli saatavilla 20 mg:n vahvuisina tabletteina. Muita vastaavia valmisteita olivat "Deobesan", "Ponderal" ja "Obenon". Tämän lääkeaineen käytölle oli olemassa erilaisia vasta-aiheita. Samanaikaiset keskushermostoa kiihottavat eli stimuloivat lääkeaineet olivat eräitä näistä.
Fenfluramiini ei enää ole aktiivissa lääkeainekäytössä Suomessa. Koska aine on sukua amfetamiinille, siihen liittyi väärinkäytön vaara. Myöskin anorektikot ovat voineet käyttää sitä väärin. Omana käyttöaikakautenaan varoitti "Lääkevalmisteet 1976 - Pharmaca Fennica 1976" -teos määräämästä sitä psyykkisesti ailahtelevaisille eli epävakaille henkilöille. Samanaikainen MAO:n estäjien käyttö oli merkittävä fenfluramiinin käytön este. Myös verenpainetta alentavista lääkkeistä varoitettiin, sillä niiden vaikutus saattoi tehostua.
Lääkeaine on poistettu laajemmin kokonaan markkinoilta vuodesta 1997 lukien. Syynä siihen on, että fenfluramiini aiheuttaa sydämen läppävikaa.
Aden (maakunta)

Adenin maakunta ( , ʻAdan‎) on Jemenin pienin maakunta. Se sijaitsee maan eteläosassa Adeninlahden rannalla ja käsittää Adenin kaupungin sekä sen lähialueet. Myös saari Perim kuuluu Adenin maakuntaan. Maakunnan pinta-ala on 750 neliökilometriä ja vuonna 2012 sen asukasluku oli 751 800.
Historia.
Adenin alue oli jo esihistoriallisena aikana merkittävän kauppareitin varrella. Adenia ovat hallinneet vuoroin jemeniläiset, etiopialaiset ja arabialaiset hallitsijat. 1500- ja 1600-luvuilla portugalilaiset ja osmanit taistelivat useaan otteeseen Adenin hallitsemisesta. Alue päätyi osaksi Lahejin sulttaanikuntaa 1700-luvulla, kunnes britit valloittivat Adenin vuonna 1839.
Nykyisen maakunnan alueesta tehtiin Adenin setlementti, josta tuli myöhemmin siirtokunta. Tuolloin Sokotra, Kuria Muria -saaret ja Perim liitettiin Adeniin. Vuosina 1962–1967 Aden oli yksi Etelä-Arabian federaation osavaltioista, minkä jälkeen siitä tuli Jemenin demokraattisen kansantasavallan maakunta. Kuria Muria päätyi Omanille vuonna 1967. Jemenien yhdistyttyä 1990 Aden on ollut Jemenin maakunta. Vuonna 2000 Sokotra siirrettiin Hadramautin maakuntaan.
Piirikunnat.
Adenin maakunta jakautuu kahdeksaan piirikuntaan:
Esko Takamäki

Esko "Zeko" Takamäki on suomalainen muusikko, joka vaikutti solistina muun muassa yhtyeissä Mega ja Elvis Breznev ja siirtyi lopulta rumpaliksi. Takamäki on toiminut rumpalina/taustalaulajana sekä säveltänyt ja sanoittanut musiikkia artisteille Firenze, Mega, Elvis Breznev, Lobster, Bill Hota &amp; The Pulvers (Bill Hota), Kamelimies, Black Passat (Black Passat Blues), Pekka Rokala, Time Traveller, Tokion Valot ja on julkaissut yhden soololevyn.
Knights of Labor

Knights of Labor (suom. "Työn ritarit" eli "Työväen ritarit", alk. Noble and Holy Order of the Knights of Labor, "Työväen ritarien ylhäinen ja pyhä veljeskunta") oli Yhdysvalloissa vuosina 1869–1949 toiminut työväenjärjestö. Se oli luonteeltaan oikeistolainen liike, joka nojasi republikaaniseen ideologiaan, vastustaen sosialismia ja radikalismia. Knights of Labor oli 1880-luvuilla maan suurin ja vaikutusvaltaisin työväenjärjestö, jolla oli parhaimmillaan yli 700 000 jäsentä. 1890-luvulta lähtien sen jäsenmäärä väheni niin, että järjestön lopettaessa toimintansa vuonna 1949 jäljellä oli enää yksi 50 jäsenen osasto. 
Knights of Labor aloitti toimintansa Philadelphiassa räätäleiden perustamana vapaamuurarien kaltaisena salaseurana, mutta pudotti nimestään viittaukset "veljeskuntaan" vuonna 1882 ja luopui samalla jäsenrituaaleistaan. Järjestön ensimmäinen varsinainen organisoija oli irlantilaistaustainen Terence V. Powderly, ja sen jäsenistä suurin osa oli hänen tapaansa katolisia. Knights of Labor ajoi osittain samoja asioita kuin vasemmistolainen työväenliikekin. Niihin kuuluivat muun muassa kahdeksan tunnin työaika, lapsityövoiman kieltäminen sekä yleiset palkankorotukset. Sen keinovalikoimaan eivät kuitenkaan kuuluneet lakot, vaan vaatimuksia tavoiteltiin esimerkiksi boikottien kautta. Liikkeen perimmäisenä tavoitteena olivat työläisten hallinnoimat osuuskunnat. 
Järjestön toiminta oli myös osittain ristiriitaista. Se hyväksyi naiset ja tummaihoiset jäsenikseen jo vuonna 1878, mutta samalla kuitenkin hyväksyi etelävaltioissa harjoitetun rotuerottelun eikä ottanut jäsenikseen aasialaistaustaisia. Vuonna 1885 Knights of Laborin paikallinen osasto osallistui Tacomassa kaupungin kiinalaisyhteisön karkottamiseen. Samana vuonna liikkeen katsotaan myös panneen alulle niin sanotun Rock Springsin verilöylyn, jonka yhteydessä Wyomingin Rock Springsissä sai surmansa ainakin 28 kiinalaista kaivosmiestä.
Nykyään Knights of Laborin merkittävimpänä perintönä pidetään työväen- ja protestilaulujen juurruttamista amerikkalaiseen työväenliikkeeseen.
Kultahippuhapsi

Kultahippuhapsi on suomalaisen laulaja-lauluntekijä Ville Leinosen ja hänen Valumo-yhtyeensä singlejulkaisu vuodelta 2001. Levy-yhtiö on tamperelainen Poko Rekords.
Singlen nimikkokappale on albumilta "Kimaltavia unelmia". Laulun sanoituksessa kertoja on viettänyt syksyisen viikon rakastettunsa luona ja on lähtenyt aamujunaan varoen herättämästä nukkujaa. Kertoja tutkii kyynelsilmin päiväkirjaa ja aikoo palata keväällä.
Singlen toisena kappaleena on liveversio Dingo-yhtyeen kappaleesta "Kulkuri ja Kaunotar". Se on peräisin Dingon vuoden 1985 albumilta "Kerjäläisten valtakunta".
Singlen kappaleet.
1. Kultahippuhapsi (singleversio) – 3:55 
2. Kulkuri ja Kaunotar (live) – 4:45 
Sovitukset: Valumo.
KDM Tordenskjold

KDM Tordenskjold oli Tanskan laivaston vuonna 1880 vesillelaskettu rannikkopanssarilaiva.
Valmistus.
Alus tilattiin Kööpenhaminen laivastontelakalta, missä köli laskettiin 5. kesäkuuta 1879. Se laskettiin vesille 30. syyskuuta 1880 ja valmistui 29. syyskuuta 1882.
Palvelus.
Alus poistettiin palveluksesta 14. toukokuuta 1908 ja romutettiin vielä samana vuonna Stettinissä.